Title: Pred
Author: MPSVaR
Last saved by: agenda0

Predkladacia správa

Národný akčný plán pre ženy v Slovenskej republike (ďalej len „NAP“) je hlavným programovým dokumentom vlády SR s cieľom zlepšenia postavenia žien v Slovenskej republike v časovom horizonte 10 rokov. Monitorovanie a vyhodnocovanie Národného akčného plánu pre ženy v SR bolo jednou z najdôležitejších aktivít KVPŽ a ostalo ňou aj po jeho transformovaní na expertný poradný orgán ministra práce, sociálnych vecí a rodiny. Národný Akčný plán pre ženy v SR bol schválený uznesením vlády SR č. 650/1997. Podnetom pre jeho vytvorenie bola 4. svetová konferencia o ženách, ktorá sa uskutočnila v septembri 1995 v Pekingu a jej ciele a úlohy, uvedené v Pekingskej deklarácií a Akčnej platforme. Prioritou Národného akčného plánu pre ženy v Slovenskej republike a súčasne jeho filozofiou je rovnoprávnosť žien vo všetkých oblastiach života.

V roku 2000, v polčase plnenia týchto úloh, sa konalo 23. mimoriadne zasadnutie Valného zhromaždenia OSN o výsledkoch päťročného vývoja od 4. svetovej konferencie o ženách. Tomuto predchádzalo Regionálne prípravné zasadnutie ECE o zhodnotení implementácie Pekingskej akčnej platformy k roku 2000 v januári 2000 v Ženeve. Na týchto zasadnutiach sa zhodne konštatoval pokrok v riešení niektorých otázok, dotýkajúcich sa problematiky žien a rovnosti príležitostí žien a mužov, ale súčasne aj pomalosť postupov a nedostatočnosť v riešení mnohých ďalších dôležitých otázok rovnoprávnosti žien a mužov. V zhode s výsledkami vyhodnotenia plnenia úloh NAP za rok 2000 možno konštatovať tú istú situáciu aj v Slovenskej republike. 

Predkladaný materiál nie je a ani nemôže byť komplexnou analýzou postavenia žien na Slovensku, je limitovaný vzhľadom na účel a podklady, z ktorých vychádza (konkrétne opatrenia na riešenie, stanovené v NAP), ani nestanovuje nové ciele alebo opatrenia. Súčasné vyhodnotenie však už obsahuje  preformulovanie niektorých opatrení tak, ako to navrhli ich zodpovední riešitelia. Napriek pretrvávajúcej aktuálnosti väčšiny úloh Národného akčného plánu aj po viacerých rokoch jeho platnosti sa v NAP nachádzajú úlohy, ktorých prehodnotenie a aktualizácia bude dôležitou úlohou Koordinačného výboru pre problematiku žien v roku 2001, za súčasného akceptovania úloh, stanovených v rámci Koncepcie rovnosti príležitostí, schválenej vládou SR v marci 2001.

Správa o priebehu a realizácii NAP hodnotí plnenie úloh, vyplývajúcich z ôsmich princípov NAP prostredníctvom jednotlivých opatrení  na ich riešenie za rok 2000. Materiál bol vypracovaný na základe podkladov, predložených ministrovi práce, sociálnych vecí a rodiny SR jednotlivými zodpovednými subjektami, identifikovanými  v zmysle uznesenia vlády SR č. 930/2000. Vo vyhodnotení prevažujú aktivity štátnej správy, aktivity mimovládnych organizácií (považované za veľmi hodnotné) sú uvádzané hlavne vo vzťahu k úlohám, plneným v spolupráci so štátnymi organizáciami, ktoré tieto skutočnosti uviedli v rámci svojho hodnotenia.

Predkladaná správa bola predmetom medzirezortného pripomienkového konania, uvedené pripomienky boli akceptované a sú uvedené v priloženej tabuľke.